‘Zuma beskou homself verhewe bo wet’ – ZondoOudpres. Jacob Zuma by die Zondo-kommissie. (Argieffoto: Nokuthula Mbatha/ANA) “Dit blyk dat oudpres. Jacob Zuma homself bo die Grondwet beskou,” het die Zondo-kommissie van ondersoek na staatskaping opgemerk nadat Zuma uitgevaar het oor die konstitusionele hof se onlangse beslissing het hy voor die kommissie móét verskyn. Die kommissie het Dinsdagaand in ’n verklaring herhaal dat álmal ingevolge die Grondwet gelyk is voor die reg. Maroela Media het vroeër berig Zuma het Maandag ten spyte van die hofbevel aangedui dat die kommissie geen verdere samewerking van hom in enige van sy toekomstige prosesse kan verwag nie. “As dié stelling beskou word as ŉ skending van wetgewing, moet die reg sy gang gaan,” het die oudpresident gesê. Luidens die verklaring is die kommissie nou bekommerd dat Zuma se versuim om gehoor te gee aan die hofbevel ’n absolute miskenning is van Suid-Afrikaners se regte en belange om antwoorde van hul voormalige president te kry rakende talle bewyse oor staatskaping, korrupsie en bedrog waarby hy betrek word. Die kommissie beskuldig Zuma daarvan dat hy die integriteit van die kommissie en sy voorsitter, adjunkhoofregter Raymond Zondo, aanval. Die 78-jarige Zuma speel sedert 2018 kat en muis met die kommissie wat op die been gebring is om die plundery van staatskoffers tydens sy nege jaar lange bewind te ondersoek. Die Zondo-kommissie het nou sy sekretaris gevra om ŉ strafregtelike klag teen Zuma in te dien vir sy versuim om die week van 18 en 22 Januarie voor die kommissie te verskyn ten spyte daarvan dat ’n dagvaarding op hom beteken is. Zuma het ook ’n dagvaarding ontvang om die week van 15 tot 19 Februarie voor die kommissie te verskyn. “Sou Zuma sy besluit om nié [dán] voor die kommissie te verskyn nie deurvoer en dus in stryd met die dagvaarding optree en die konstitusionele hof se hofbevel minag, sal die kommissie op daardie dag verdere stappe [teen Zuma] aankondig,” lui die verklaring.